પટોળા બનાવવાની શરૂઆત 12મી સદીમાં મહારાષ્ટ્રના સાલ્વી પરિવાર દ્વારા કરવામાં આવી હતી, જેમના બનાવેલા પટોળા દેશ-વિદેશના રાજા-રજવાડા પહેરીને પોતાની શાન વધારતા હતા. અને પટોળા સિલ્કમાંથી બનતા હોવાથી તેને પવિત્ર માનવામાં આવતા હતા. 12મી સદીમાં જૈન ધર્મના રાજા કુમારપા‌ળને પૂજા વિધિમાં રોજ નવા પટોળા પહેરવા પડતા હતા..તે જે પટોળા પહેરતા હતા તે રેશમના ન હોવાથી તેટલા પવિત્ર ન હતા. જેના કારણે તેમને મહારાષ્ટ્રના સાલ્વી પરિવાર દ્વારા બનાવાતા સિલ્કના પટોળા નજરે આવતા તેમને ખૂબ પસંદ આવ્યા હતા અને તેમની કલાના કદરદાન થઇને મહારાષ્ટ્રના 700 સાલ્વી પરિવારોને પાટણમાં આવીને વસવા અને તેમની કલાને વધુ ઉજાગર કરવા આમંત્રિત કર્યા હતા અને સાલ્વી કુટુંબોએ પણ આમંત્રણને સ્વીકાર કરીને પાટણને પોતાનું નવું કલાકેન્દ્ર માનીને વસવાટ કર્યો હતો. એ પછીથી તેની ઓળખ પાટણના પટોળા તરીકે વિકસી હતી. ઇતિહાસમાં તેની ખ્યાતિનો અંદાજ એ પરથી પણ આવે છે કે ગુજરાતી કવિ પ્રેમાનંદે લખેલા તેમનું કાવ્ય ‘કુંવરબાઇનું મામેરૂ’માં ‘લાખો પછેડી પંદર કોડી..પટોળા પચાસ વહુજી’ શબ્દો દ્વારા પાટણના પટોળાની બહુમૂલ્યતાને પ્રગટ કર્યું છે. 12મી સદીમાં ગુજરાતમાં વસવા આવેલા 700 પરિવારમાંંથી હવે માત્ર ત્રણ જ પરિવાર આ કલા અને વ્યવસાય સાથે સંકળાયેલા છે. આ ત્રણ પરિવાર વિસરાતી વિરાસતને સાચવવા અથાગ પ્રયત્નો કરી રહ્યા છે.